SL Uradni list Evropske unije L 278/48

IZVEDBENI SKLEP KOMISIJE (EU) 2016/1819

z dne 12. oktobra 2016

o spremembi Izvedbenega sklepa 2012/294/EU o finančnem prispevku Unije državam članicam za programe spremljanja, inšpekcije in nadzora ribištva za leto 2012

(notificirano pod dokumentarno številko C(2016) 6466)

(Besedilo v bolgarskem, danskem, nizozemskem, angleškem, finskem, francoskem, nemškem, grškem, italijanskem, latvijskem, litovskem, malteškem, poljskem, portugalskem, romunskem, slovenskem, španskem in švedskem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (1) ter zlasti člena 129(2) Uredbe,

ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (2) ter zlasti člena 21 Uredbe,

ob upoštevanju naslednjega:

(1) Države članice so v skladu s členom 20 Uredbe (ES) št. 861/2006 Komisiji predložile programe nadzora ribištva za leto 2012 in zahtevke za finančni prispevek Unije k izdatkom za izvajanje projektov iz teh programov.

(2) Komisija je svojem Izvedbenem sklepu 2012/294/EU (3) določila najvišji znesek na projekt in stopnjo finančnega prispevka Unije v okviru omejitev iz člena 15 Uredbe (ES) št. 861/2006 ter pogoje za njegovo odobritev.

(3) Člen 2 Izvedbenega sklepa 2012/294/EU določa, da zadevne države članice do 30. junija 2016 opravijo vsa plačila, za katera se zahteva povračilo, in da plačila, ki se opravijo po navedenem roku, ne bodo upravičena do povračila.

(4) Več držav članic je Komisijo v prvi polovici leta 2016 obvestilo, da so imele zlasti zaradi finančne krize in tehničnih težav težave pri spoštovanju navedenega roka.

(5) Za zagotovitev, da države članice lahko še naprej izvajajo te projekte in jih ne opustijo zaradi prekinitve povračil Komisije v drugi polovici leta 2016, bi bilo treba rok iz člena 2 Izvedbenega sklepa 2012/294/EU podaljšati do 31. marca 2017 z retroaktivnim učinkom od 1. julija 2016.

(6) Izvedbeni sklep 2012/294/EU bi bilo zato treba ustrezno spremeniti.

(7) Ukrepi iz tega sklepa so v skladu z mnenjem Odbora za ribištvo in ribogojstvo –

SPREJELA NASLEDNJI SKLEP:

Člen 1

Prvi stavek v členu 2 Izvedbenega sklepa 2012/294/EU se nadomesti z naslednjim:

„Zadevne države članice do 31. marca 2017 opravijo vsa plačila, za katera se zahteva povračilo.“

Člen 2

Ta sklep se uporablja od 1. julija 2016.

Člen 3

Ta sklep je naslovljen na Kraljevino Belgijo, Republiko Bolgarijo, Kraljevino Dansko, Zvezno republiko Nemčijo, Irsko, Helensko republiko, Kraljevino Španijo, Francosko republiko, Italijansko republiko, Republiko Ciper, Republiko Latvijo, Republiko Litvo, Republiko Malto, Kraljevino Nizozemsko, Republiko Poljsko, Portugalsko republiko, Romunijo, Republiko Slovenijo, Republiko Finsko, Kraljevino Švedsko ter Združeno kraljestvo Velike Britanije in Severne Irske.

V Bruslju, 12. oktobra 2016 Za Komisijo Karmenu VELLA Član Komisije

(1) UL L 149, 20.5.2014, str. 1.

(2) UL L 160, 14.6.2006, str. 1.

(3) Izvedbeni sklep Komisije 2012/294/EU z dne 25. maja 2012 o finančnem prispevku Unije državam članicam za programe o nadzoru, inšpekciji in pregledu ribištva za leto 2012 (UL L 150, 9.6.2012, str. 86).